মালদ্বীপ থেকে সেনা সরাতে রাজি ভারত: প্রেসিডেন্ট মুইজ্জু
মালদ্বীপ থেকে সেনা সরিয়ে নিতে ভারত রাজি হয়েছে বলে জানিয়েছেন মালদ্বীপের প্রেসিডেন্ট ড. মোহাম্মদ মুইজ্জু।
দায়িত্ব নেওয়ার পর প্রথম বিদেশ সফর শেষে গতকাল রোববার সন্ধ্যায় মালদ্বীপের ভেলানা আন্তর্জাতিক বিমানবন্দরে (ভিআইএ) স্থানীয় সাংবাদিকদের প্রেসিডেন্ট মুইজ্জু এ তথ্য জানান।
প্রেসিডেন্ট মুইজ্জু বলেন, 'আমাদের সরকার দায়িত্ব নেওয়ার পরদিনই আনুষ্ঠানিকভাবে ভারতীয় সেনা সরিয়ে নেওয়া অনুরোধ জানায়।'
তিনি আরও বলেন, 'এটা নির্বাচনী প্রচারণার সময় ভোট আদায়ের জন্য করা কোনো মন্তব্য নয়। যেহেতু আমি মালদ্বীপের নাগরিক তাই আমি মালদ্বীপের ও জাতির স্বার্থকে সামনে রাখতে চাই।
কূটনৈতিক চ্যানেলের মাধ্যমে সেনা সরিয়ে নেওয়ার চেষ্টা করা হয়েছে এবং এ পর্যন্ত পাঁচটি উচ্চ পর্যায়ের বৈঠক অনুষ্ঠিত হয়েছে বলে জানান দেশটির প্রেসিডেন্ট।
প্রেসিডেন্ট মুইজ্জু বলেন, 'এর আগে নেওয়া সব প্রচেষ্টা এবং এখন পর্যন্ত নেওয়া প্রচেষ্টার সময় ভারত সরকার সেনা সরিয়ে নেওয়ার জন্য আমাদের সঙ্গে চুক্তিতে পৌঁছেছে।'
যত দ্রুত সম্ভব ভারতীয় সেনা প্রত্যাহার কার্যকর হবে উল্লেখ করে প্রেসিডেন্ট মুইজ্জু দুই প্রতিবেশী দেশের মধ্যে সম্পর্ক অব্যাহত রাখার আশাবাদ ব্যক্ত করেন। এ প্রসঙ্গে তিনি বলেন, 'এটি অর্জনের জন্য বর্তমানে চেষ্টা অব্যাহত আছে।'
মালদ্বীপের প্রেসিডেন্ট মুইজ্জু আরও জানান, মালদ্বীপে ভারতের শুরু করা প্রকল্প গ্রহণে যে সব সমস্যার সম্মুখীন হতে হচ্ছে, তা দূর করতে উচ্চ পর্যায়ের কমিটি গঠনের জন্য ভারত সরকারের সঙ্গে আরেকটি চুক্তি হয়েছে।
তিনি বলেন, 'উভয় দেশ উচ্চ পর্যায়ের কমিটি গঠনে সম্মত হয়েছে। ঋণ ও অন্যান্য জাতীয় সংকটের পাশাপাশি প্রকল্পগুলোর বিষয়ে তাৎক্ষণিক সিদ্ধান্ত নিতে পারে।'
সংযুক্ত আরব আমিরাতের দুবাইয়ে জলবায়ু পরিবর্তন সম্পর্কিত জাতিসংঘ ফ্রেমওয়ার্ক কনভেনশনের (কপ-২৮) কনফারেন্স অব দ্য পার্টিজের ২৮তম অধিবেশনের ফাঁকে ভারতের প্রধানমন্ত্রী নরেন্দ্র মোদির সঙ্গে বৈঠক করেন প্রেসিডেন্ট মুইজ্জু।
বৈঠকের বিষয়ে মুইজ্জু বলেন, 'প্রধানমন্ত্রী মোদি জানিয়েছেন যে তিনি মালদ্বীপের জনগণের গণতান্ত্রিক সিদ্ধান্তকে সম্মান করেন।'
মালদ্বীপের সরকারের তথ্য অনুসারে, দেশটিতে ৭৭ ভারতীয় সেনা মোতায়েন আছে।

মালদ্বীপ থেকে সেনা সরিয়ে নিতে ভারত রাজি হয়েছে বলে জানিয়েছেন মালদ্বীপের প্রেসিডেন্ট ড. মোহাম্মদ মুইজ্জু।